Proces-verbal al

Întâlnirii Grupului inter-instituţional pentru pregătirea şi implementarea noului Cod civil din data de 27 iulie 2011

Loc de desfăşurare – sediul Consiliului Superior al Magistraturii

Participanţi:

Domnul Cristi Danileţ – membru al Consiliului Superior al Magistraturii  cu activitate permanentă;
Domnul Dragoş Dumitru – director adjunct al Institutului Naţional al Magistraturii; 

Doamna Corina Voicu – Direcţia legislaţie, documentare şi contencios a Consiliului Superior al Magistraturii;
Doamna Andreea Irinciuc - Direcţia legislaţie, documentare şi contencios a Consiliului Superior al Magistraturii;
Doamna Miruna Ghica – Şcoala Naţională de Grefieri;
Domnul Andrei Săvescu – coordonator Juridice.ro;
Domnul Laurenţiu Petre –  Juridice.ro;
Doamna Beldea Virginia – Uniunea Naţională a Notarilor Publici din România;

Doamna procuror Florenţa Baltă – Parchetul de pe lângă Înalta Curte de Casaţie şi Justiţie;

Domnul Andrei Rigu – LideriJust;

Doamna Cristina Ben Ezra - Direcţia afaceri europene, relaţii internaţionale şi programe a Consiliului Superior al Magistraturii;
Domnul Cătălin Georgescu – avocat;
Doamna Dinu Alina Nicoleta – studentă, anul III, Facultatea de Drept a Universităţii Bucureşti, voluntar;
Doamna Popa Tabita Monica – magistrat-asistent al Înaltei Curţi de Casaţie şi Justiţie;
Domnul Cătălin Preduţ – avocat;
Domnul Fuerea Augustin – profesor, Institutul Notarial Român;
Doamna Ioana – Lambrina Vidican – notar public;
Domnul Ioan Luca Vlad– avocat;
Doamna Ramona Elena Cherciu – Institutul Român de Trening. 
Domnul Cristi Danileţ a deschis şedinţa grupului de lucru, aducând la cunoştinţa participanţilor că a fost semnat un Protocol de colaborare pentru implementarea noilor coduri, între Consiliul Superior al Magistraturii, Înalta Curte de Casaţie şi Justiţie, Ministerul Justiţie, Ministerul Public, Uniunea Naţională a Barourilor din România, Uniunea Naţională a Notarilor Publici din România şi Uniunea Naţională a Executorilor Judecătoreşti din România. În esenţă, prin   protocol se stabilesc modalităţi de colaborare între semnatari în vederea implementării noilor coduri, prin întărirea capacităţii organizatorice şi funcţionale a instituţiilor responsabile cu formarea profesională a magistraţilor, avocaţilor, notarilor publici, executorilor judecătoreşti şi consilierilor de probaţiune, acordarea de sprijin reciproc pentru alcătuirea unor resurse de documentare, organizarea unor seminarii comune de formare pentru practicienii ştiinţei dreptului, precum şi informarea cetăţenilor cu privire la noile drepturi şi obligaţii introduse prin noile coduri şi modul de organizare şi funcţionare al întregului sistem de justiţie.
În continuare s-a adus în discuţie faptul că noul Cod civil a fost republicat în Monitorul Oficial al României, Partea I,  nr. 505/15 iulie 2011, iar în legătură cu şi cu acest aspect s-a discutat de către participanţi despre aspectele pozitive cuprinse în Raportul Comisiei Europene privind progresele realizate de România în cadrul mecanismului de cooperare şi verificare, fiind reliefate recomandările formulate în raport cu privire la reforma sistemului judiciar, răspunderea sistemului judiciar, eficacitatea acţiunii judiciare, integritate şi lupta împotriva corupţiei.

 Având în vedere progresele realizate pentru pregătirea aplicării Noului Cod civil, au fost discutate punctele parcurse şi paşii care urmează a fi îndepliniţi din cadrul componentei operaţional-administrative, componentei de (in)formare şi a  componentei de E-formare.
Domnul Cristi Danileţ a adus la cunoştinţa participanţilor că au fost întocmite şi transmise scrisori către cele 7 ambasade ale ţărilor din a căror legislaţie s-a inspirat realizarea noilor coduri, prin care au fost prezentate eforturile şi progresele instituţiilor din România în vederea implementării acestora, solicitându-se  totodată sprijin în identificarea şi asigurarea participării unor specialişti în drept civil din aceste ţări în vederea susţinerii unor prelegeri benevole de drept civil, la Bucureşti, în primăvara anului 2012, sub egida Consiliului Superior al Magistraturii.

În continuare, reprezentanţii studenţilor de la facultăţile de drept au prezentat un proiect prin care au reunit într-o formă unitară, sub forma unor link-uri ataşate unui tabel, comentariile apărute pe internet până în prezent cu privire la articolele din noul Cod Civil. 

În legătură cu dispoziţiile noului Cod civil, au fost purtate discuţii între participanţi cu privire la unele prevederi care nu pot fi aplicate în practică la momentul prezent, referitoare la regimul tutelei, al pensiei de întreţinere, al deplasării copilului minor cu părinţii divorţaţi în străinătate etc.
În continuarea şedinţei, au fost purtate discuţii referitoare la comunicarea instanţelor cu presa, precum şi despre punerea la dispoziţia publicului în format electronic a buletinului jurisprudenţei Înaltei Curţi de Casaţie şi Justiţie.

Domnul Cristi Danileţ a prezentat comunicat  participanţilor că site-ul pe care pot fi accesate noile coduri este – www.iurispedia.ro  -  şi a făcut o scurtă prezentare a acestuia.
În continuare au fost purtate discuţii şi au fost formulate propuneri în ceea ce priveşte arhitectura şi conţinutul site-ului, conţinutul disclaimer-ului şi modul de postare a comentariilor, aspecte pe care participanţii au convenit a le definitiva în cadrul următoarelor întâlniri.

De asemenea,  ca parte a transpunerii în practică a componentei de E-formare,  a fost întocmit un plan de lucru în cadrul căruia participanţii la Grupul inter-instituţional pentru pregătirea şi implementarea noului Cod civil să desemneze câte un reprezentant pentru redactarea comentariilor articolelor/instituţiilor reglementate în cuprinsul Noului Cod civil.
În încheiere, domnul Cristi Danileţ, mulţumind participanţilor la întâlnire a precizat că următoarea şedinţă a grupului va avea loc fie pe data de 9 august, fie pe  data de 11 august, în funcţie de opţiunile pe care le vor exprima şi participanţii, stabilindu-se de principiu ora 11.

